মীরসরাই উপজেলা

মীরসরাই উপজেলা বাংলাদেশের চট্টগ্রাম বিভাগের চট্টগ্রাম জেলার অন্তর্গত একটি উপজেলা। এটি দুইটি থানা ও দুইটি পৌরসভা নিয়ে গঠিত।
ইতিহাস

১৩৩৮ সালের ১লা জানুয়ারি সুলতান ফখরুদ্দিন মোবারক শাহ এর নেতৃত্বে বাংলা স্বাধীন সালতানাদ দিল্লি সালতানাদ থেকে স্বাধীনতা লাভ করে। ১৩৩৮ সালে তিনি ফেনী ও চট্টগ্রাম অধিকার করে এ অঞ্চলে মুসলিম শাসন প্রতিষ্ঠা করেন। পরবর্তীতে তার বংশধর সুলতান আলাউদ্দিন হোসেন শাহ, তার ছেলে নাসিরউদ্দিন নুসরাত শাহ ও গিয়াসউদ্দিন মাহমুদ শাহের আমলে পরাগল খাঁ ও তার ছোট ভাই ছুটি খাঁ এ অঞ্চলের শাসনকর্তা ছিলেন। এর পরে সুরি সম্রাট শেরশাহের ভাই নিজাম শাহ এখানকার শাসনকর্তা ছিলেন। তাঁর নামানুসারে নিজামপুর পরগণার নামকরণ হয় এবং সমগ্র মীরসরাই এলাকা, ছাগলনাইয়া এলাকা ও ফেনী এলাকা নিজামপুর পরগণার অন্তর্ভুক্ত হয়। ষোড়শ শতকের শুরু থেকে এই অঞ্চল বাংলা সাহিত্যচর্চার অন্যতম কেন্দ্র ছিল। ১৫৮০ থেকে ১৬৬৬ সাল পর্যন্ত অধিকাংশ সময় এই অঞ্চল আরাকানীদের শাসনে ছিল। সুবেদার শায়েস্তা খাঁ এর পুত্র বুজুর্গ উমেদ খাঁ ফেনী নদী পার হয়ে বর্তমান মীরসরাই থানার যে স্থানে সৈন্যদল নিয়ে অবতরণ করেন, সে স্থানের নামকরণ হয় বুজুর্গ উমেদনগর। তাঁর চট্টগ্রাম বিজয়ের মধ্য দিয়ে এই অঞ্চল স্থায়ীভাবে মুঘলদের শাসনে চলে যায়। ইংরেজ শাসনামলের শেষ দিকে চট্টগ্রামের বিপ্লবীদের তৎপরতার অন্যতম কেন্দ্র ছিল মীরসরাই উপজেলার দুর্গাপুর ও করেরহাট এলাকা।
;মুক্তিযুদ্ধের ঘটনাবলি
১৯৭১ সালের ২০ এপ্রিল ক্যাপ্টেন অলি আহমদের নেতৃত্বে মীরসরাই সদরের দক্ষিণে ফেনাফুনি ব্রিজের পাশে মুক্তিযোদ্ধাদের সঙ্গে পাকবাহিনীর প্রচণ্ড লড়াই হয়। যুদ্ধে পাকবাহিনীর প্রায় ১০০ সৈন্য নিহত হয়। এছাড়াও শুভপুর সেতু, হিঙ্গুলী সেতু, অছি মিয়ার সেতু ও মস্তাননগরসহ গোটা এলাকায় পাকবাহিনীর সঙ্গে মুক্তিযোদ্ধাদের তুমুল লড়াই সংঘটিত হয়।

;মুক্তিযুদ্ধের স্মৃতিচিহ্ন
* বধ্যভূমি: ৫টি (মীরসরাই ওয়ারলেস, তালবাড়িয়া, লোহারপুল, মস্তাননগর হাসপাতাল ও ঝুলন্ত ব্রিজ)
* গণকবর: ১টি (করেরহাট বাজার)
* স্মৃতিস্তম্ভ: ১টি (হিজুলী ব্রিজ)
নামকরণ

বর্তমান মীরসরাই এলাকায় মোগল আমলে একটি সামরিক ঘাঁটি ছিল। ঘাঁটিটি মেহমান সরাই নামে পরিচিত। সেখানে মীর সাহেব নামে এক মুসলিম সৈনিক মারা যায়। তাঁর নামে এই থানার নামকরণ মীরের সরাই বা মীরসরাই করা হয়েছে বলে ধারণা করা হয়।
অবস্থান ও আয়তন

মীরসরাই উপজেলার মোট আয়তন ৪৮২.৮৮ বর্গ কিলোমিটার (১,১৯,৩২৪ একর)। চট্টগ্রাম জেলা সদর থেকে ৬০ কিলোমিটার উত্তরে ২২°৩৯´ থেকে ২২°৫৯´ উত্তর অক্ষাংশ এবং ৯১°২৭´ থেকে ৯১°৩৯´ পূর্ব দ্রাঘিমাংশ জুড়ে এ উপজেলার অবস্থান। মুহুরি নদী ফেনী জেলা থেকে এটিকে আলাদা করেছে। একে চট্টগ্রাম এর প্রবেশদ্বার বলা যায়। এর উত্তরে ফেনী জেলার ফেনী সদর উপজেলা, ছাগলনাইয়া উপজেলা ও ভারতের ত্রিপুরা, দক্ষিণে সীতাকুণ্ড উপজেলা ও বঙ্গোপসাগর, পূর্বে ফটিকছড়ি উপজেলা, পশ্চিমে সন্দ্বীপ চ্যানেল ও সন্দ্বীপ উপজেলা, নোয়াখালী জেলার কোম্পানীগঞ্জ উপজেলা, ফেনী জেলার সোনাগাজী উপজেলা। ভৌগলিকগত কারণে বৃহত্তর নোয়াখালী অঞ্চলের কাছাকাছি হওয়ায় মীরসরাই এর জনসাধারণের আঞ্চলিক ভাষা নোয়াখাইল্লা উপভাষার অনেকাংশে মিল খুঁজে পাওয়া যায়।
প্রশাসনিক এলাকা

চট্টগ্রাম জেলার মীরসরাই থানা ১৬টি ইউনিয়ন নিয়ে ১৯১৭ সালের ১৫ জুলাই প্রতিষ্ঠিত হয়। ঐ সালের ২১ সেপ্টেম্বর গেজেট বিজ্ঞপ্তি প্রকাশিত হওয়ার পর ১৯১৮ সালের ১ জানুয়ারী থেকে আনুষ্ঠানিকভাবে মীরসরাই থানার কার্যক্রম চালু হয়। মীরসরাই থানাকে উপজেলায় রূপান্তর করা হয় ১৯৮৩ সালের ১৫ এপ্রিল তৎকালীন বাংলাদেশের রাষ্ট্রপতি হুসেইন মুহাম্মদ এরশাদের শাসনামলে এবং উপজেলা কার্যক্রম শুরু হয় ঐ বছরেরই ৬ অক্টোবর।

বর্তমানে মীরসরাই উপজেলায় ২টি থানা এবং থানাদ্বয়ের আওতাধীন ২টি পৌরসভা ও ১৬টি ইউনিয়ন রয়েছে।

জোরারগঞ্জ থানার আওতাধীন ১টি পৌরসভা ও ৮টি ইউনিয়ন।
;পৌরসভা:
* বারইয়ারহাট
;ইউনিয়নসমূহ:
* ১নং করেরহাট
* ২নং হিঙ্গুলী
* ৩নং জোরারগঞ্জ
* ৪নং ধুম
* ৫নং ওসমানপুর
* ৬নং ইছাখালী
* ৭নং কাটাছড়া
* ৮নং দুর্গাপুর

মীরসরাই থানার আওতাধীন ১টি পৌরসভা ও ৮টি ইউনিয়ন।
;পৌরসভা:
* মীরসরাই
;ইউনিয়নসমূহ:

* ৯নং মীরসরাই
* ১০নং মিঠানালা
* ১১নং মঘাদিয়া
* ১২নং খৈয়াছড়া
* ১৩নং মায়ানী
* ১৪নং হাইতকান্দি
* ১৫নং ওয়াহেদপুর
* ১৬নং সাহেরখালী
ভাষা ও সংস্কৃতি

মীরসরাইয়ের দারাইল্লা জনগোষ্ঠীর মানুষ নিজস্ব ভাষায় কথা বলে। তবে এখানদার আদি বাসি জনগোষ্ঠী বিশেষ করে এই উপজেলার উত্তর অংশের মানুষ নোয়াখাইল্লা ভাষায় ও দক্ষিণ অংশের মানুষ চাটগাঁইয়া ভাষায় কথা বলে।
জনসংখ্যার উপাত্ত

২০১১ সালের আদমশুমারি অনুযায়ী মীরসরাই উপজেলার মোট জনসংখ্যা প্রায় ৩,৬৮,৯৫০ জন। এর মধ্যে পুরুষ ১,৮৩,৩৫৮ জন এবং মহিলা ১,৮৫,৫৯২ জন। মোট পরিবার ৬৯,১৮৪টি।
মোট জনসংখ্যার ৮৫% মুসলিম, ১৩% হিন্দু এবং ২% বৌদ্ধ ও অন্যান্য ধর্মাবলম্বী।
শিক্ষা

২০১১ সালের আদমশুমারি অনুযায়ী মীরসরাই উপজেলার সাক্ষরতার হার ৬৫%; পুরুষ ৬৮%, মহিলা ৬২%। এ উপজেলায় ৫টি কলেজ (সহপাঠ), ১টি বালিকা কলেজ, ১টি কামিল মাদ্রাসা, ৪টি ফাজিল মাদ্রাসা, ২টি আলিম মাদ্রাসা, ২০টি দাখিল মাদ্রাসা, ৪০টি মাধ্যমিক বিদ্যালয় (সহশিক্ষা), ৬টি বালিকা মাধ্যমিক বিদ্যালয়, ২টি নিম্ন মাধ্যমিক বিদ্যালয়, ১৪৫টি সরকারী প্রাথমিক বিদ্যালয় ও ৩৮টি বেসরকারী প্রাথমিক বিদ্যালয় রয়েছে।

;শিক্ষা প্রতিষ্ঠান
যোগাযোগ ব্যবস্থা

মীরসরাই উপজেলায় যোগাযোগের প্রধান সড়ক ঢাকা-চট্টগ্রাম মহাড়ক ও ঢাকা-চট্টগ্রাম রেলপথ। এছাড়া উপজেলায় ২০৩.২৪ কিলোমিটার পাকারাস্তা, ১৩৬.২৭ কিলোমিটার আধা-পাকারাস্তা, ১৬০৫.২০ কিলোমিটার কাঁচারাস্তা, ১৬ কিলোমিটার রেলপথ, ৪টি রেলস্টেশন ও ১১ নটিক্যাল মাইল নৌপথ রয়েছে।
কৃষি

মীরসরাই উপজেলায় মোট জমির পরিমাণ ৪৪,৫৬৭ হেক্টর। এর মধ্যে ফসলী জমি ২৫,৯১১ হেক্টর। ধান এই অঞ্চলের প্রধান ফসল। এই স্থান কৃষি কাজ করার জন্য উৎকৃষ্ট। এছাড়া অন্যান্য কৃষি ফসলের মধ্যে রয়েছে ডাল, আলু, বেগুন ও শাকসবজি ইত্যাদি।
অর্থনীতি

একবিংশ শতাব্দীর শুরু থেকে এই অঞ্চলে শিল্প কারখানা গড়ে উঠে। ইছাখালী, মঘাদিয়া, ও সাহেরখালী ইউনিয়নের সাগর সংলগ্ন চরে এবং আরো জমি নিয়ে সর্বমোট ৩৫ হাজার একর জায়গার উপর দেশের সর্ববৃহৎ শিল্পনগর গড়ে তোলা হচ্ছে যা "মীরসরাই ইকোনমি জোন" বর্তমানে "বঙ্গবন্ধু শেখ মুজিব শিল্পনগর" নামে পরিচিত।
ব্যাংক

বাংলাদেশের অর্থনীতির অন্যতম জীবনীশক্তি হলো ব্যাংক এবং এই ব্যাংকগুলো দেশের মুদ্রাবাজারকে রাখে গতিশীল ও বৈদেশিক বাণিজ্যকে করে পরিশীলিত। মীরসরাই উপজেলায় অবস্থিত ব্যাংকসমূহের তালিকা নিচে উল্লেখ করা হলো:
নদ-নদী

মীরসরাই উপজেলার প্রধান নদী ফেনী নদী ও মুহুরী নদী। উপজেলার পশ্চিমে রয়েছে সন্দ্বীপ চ্যানেল এবং অভ্যন্তরে বয়ে চলেছে ইছাখালী, মহামায়া, ডোমখালি, হিঙ্গুলী ও মায়ানী খাল।
দর্শনীয় ও ঐতিহাসিক স্থান

দর্শনীয় স্থান

মীরসরাই উপজেলার দর্শনীয় স্থানগুলোর মধ্যে রয়েছে:
* মহামায়া হ্রদ
* মুহুরী প্রজেক্ট
* বাওয়াছড়া সেচ প্রকল্প
* খৈয়াছড়া ঝর্ণা
* নাপিত্তাছড়া ঝর্ণা
* মেলখুম ট্রেইল
* ছুটি খাঁ জামে মসজিদ
* মঘাদিয়া জমিদার বাড়ি
* শমসের গাজীর কেল্লা
* আরশি নগর ফিউচার পার্ক
* মীরসরাই অর্থনৈতিক অঞ্চল
* উপকূলীয় বনাঞ্চল
* পরাগল খাঁ দীঘি
* নয়দুয়ারী মসজিদ
* জগন্নাথ ধাম
* কালীমন্দির
* শান্তিনিকেতন বিহার
ঐতিহাসিক স্থান

* অছি মিয়া সেতু
উল্লেখযোগ্য ব্যক্তি

* মোশাররফ হোসেন – রাজনীতিবিদ
* মাহবুব রহমান রুহেল – রাজনীতিবিদ
* কনক কান্তি বড়ুয়া – অধ্যাপক ও স্নায়ুশল্যচিকিৎসক
* ওবায়দুল হক খোন্দকার – বীর মুক্তিযোদ্ধা ও রাজনীতিবিদ
* কবির আহম্মদ – বীর প্রতীক খেতাব প্রাপ্ত বীর মুক্তিযোদ্ধা
* কাজী মোরশেদ – চলচ্চিত্র পরিচালক
* দিলীপ বড়ুয়া – রাজনীতিবিদ
* মোজাহার উল্লাহ – বীর উত্তম খেতাব প্রাপ্ত বীর মুক্তিযোদ্ধা
* মুহম্মদ কবির – মধ্যযুগের কবি
* মোঃ মোজাম্মেল হক – বীর প্রতীক খেতাব প্রাপ্ত বীর মুক্তিযোদ্ধা
* মোহাম্মদ নূরুল হক – বীর প্রতীক খেতাব প্রাপ্ত বীর মুক্তিযোদ্ধা
* যোবায়দা হান্নান – চিকিৎসক ও সমাজসেবী
* সিরাজুল হক – বীর প্রতীক খেতাব প্রাপ্ত বীর মুক্তিযোদ্ধা
* সৈয়দ মোহাম্মদ ছাইফুর রহমান নিজামী শাহ – একুশে পদক প্রাপ্ত ইসলামী চিন্তাবিদ
* ইসমাইল খান – উপাচার্য, চট্টগ্রাম মেডিকেল বিশ্ববিদ্যালয়
* সুফী নূর মোহাম্মদ নিজামপুরী - বালাকোটের গাজী
সংসদীয় আসন
সংসদ সদস্যদের তালিকা

;রাজনৈতিক দল


উপজেলা পরিষদ ও প্রশাসন

;উপজেলা চেয়ারম্যানগণের তালিকা
আরও দেখুন

* চট্টগ্রাম জেলা
* বাংলাদেশের উপজেলা
তথ্যসূত্র
বহিঃসংযোগ

*


বিষয়শ্রেণী:চট্টগ্রাম জেলার উপজেলা
বিষয়শ্রেণী:মীরসরাই উপজেলা